শহীদ সোয়েব আহমদ দুলালের শাহাদাতের পর জৈন্তাপুরে প্রতিটি মানুষ- পরিচিত, অপরিচিত সবার চোখ ছিল অশ্রুসিক্ত। অনেকে তো বিশ্বাসই করতে চাইলো না। সবার মনকে এক আকস্মিক ধাক্কা দিয়ে গেল এই ঘটনা। শতকরা ৯০ ভাগ যেখানে মুসলমান সেখানেই রক্ত ঝরে তরু তাজা প্রাণের, ইসলামের পক্ষে কথা বলার জন্য। কয়েক ঘণ্টা আগেও তিনি ছিলেন কারো অনুজ, প্রিয় বন্ধু, সহকর্মী শাহাদাতের মাধ্যমে হয়ে গেলেন সবার নেতা, অগ্রসেনানী। মা বাবার কলিজার টুকরো সন্তানকে কোলে কাঁধে নিয়ে লালন পালন করে, শিক্ষাপ্রতিষ্ঠানে বুকভরা আশা আর চোখভরা স্বপ্ন নিয়ে পাঠান, সন্তান বড় হয়ে সবার মুখে হাসি ফোটাবে, দেশজুড়ে সুখ্যাতি অর্জন করবে, দেশ ও জাতির সেবায় এগিয়ে আসবে। কিন্তু না, তা আর হলো না, পড়ন্ত বিকেলে বেরিয়ে যাওয়া সোয়েব আহমদ দুলাল আর ঘরে ফেরেননি। মা-বাবার কোলে ফিরে এলো তার পবিত্র লাশ। কেন বাবা মায়ের চোখের সামনে ক্ষতবিক্ষত জবাই করা লাশ? কেন অকালে ঝরে গেল মেধাবী এক ছাত্রের জীবন। যাকে পাওয়া যেত আল্লাহর দ্বীনের মহান দাওয়াতকে প্রতিটি মানুষের কাছে পৌঁছে দেয়ার আন্দোলনে। তাজমহলের রঙ একদিন বিবর্ণ হবে, ভোরের আকাশে রক্তিম আভাও মিলিয়ে যাবে সূর্যোদয়ের সাথে কিন্তু শহীদ সোয়েব আহমদ দুলালের চরিত্রের বর্ণ কোনোদিন ফ্যাকাশে হবে না।